SKRIFTLIG FORESPØRGSEL E-2614/01

af María Sornosa Martínez (PSE), Joan Colom i Naval (PSE),Raimon Obiols i Germà (PSE) og Anna Terrón i Cusí (PSE) til Kommissionen

(27. september 2001)

Om: Den spanske vandplans krænkelse af fællesskabsretten hasteforanstaltninger påkrævet fra Kommissionens side

Med henvisning til de argumenter, der er anført i borgernes klage, fra såvel enkeltpersoner som sammenslutninger af borgere, til Kommissionen den 10. september 2001(1), samt til indholdet af en række parlamentariske forespørgsler(2) bedes Kommissionen oplyse følgende: Mener Kommissionen ikke, at den nationale vandplan, der er godkendt af den spanske regering (lov 10/2001 af 5. juli, BOE nr. 161), er i klar modstrid med bestemmelserne i rammedirektivet om vand 2000/60/EF(3) og er en alvorlig krænkelse af den allerede eksisterende fællesskabsret, især af direktiv 79/409/EØF(4) (fugle) og direktiv 92/43/EØF(5) (naturtyper)?

Hvilke foranstaltninger agter Kommissionen at iværksætte over for de spanske myndigheder for at sikre, at al spansk national lovgivning om miljøet overholder bestemmelserne i rammedirektivet om vand, selv om gennemførelsesperioden herfor endnu ikke er afsluttet? Mener Kommissionen ikke, at det henhører under dens beføjelser som en præventiv foranstaltning at gå rettens vej i stedet for blot at vente på, at den spanske stat krænker fællesskabsretten med deraf uoprettelige følger for miljøet?

Hvorledes agter Kommissionen nu hvor den spanske vandplan allerede har rang af lov hurtigt at sikre, at den pågældende plan ændres for at forhindre de indbyggede krænkelser af direktiverne om fugle og naturtyper?

(1) Klage til Kommissionen for De Europæiske Fællesskaber over Kongeriget Spaniens krænkelse af fællesskabsretten med godkendelsen af den nationale vandplan.

(2) Især H-0561/01, H-0904/00, H-0843/00, E-1165/01 og E-0645/01.

(3) EFT L 327 af 22.12.2000, s. 1.

(4) EFT L 103 af 25.4.1979, s. 1.

(5) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(21. december 2001)

Kommissionen er ved at behandle en klage, der er indgivet af en række repræsentanter for den Blå March den 10. september 2001.

Kommissionen skal henvise de ærede medlemmer til de svar, den har afgivet på de nævnte forespørgsler.

Kommissionen har allerede gjort de spanske myndigheder opmærksom på, at det er nødvendigt at sikre fuld overholdelse af hele den gældende fællesskabslovgivning på miljøområdet, for så vidt angår den spanske vandplan og alle de projekter, der fremover vil blive baseret herpå. Det skal bemærkes, at Kommissionen allerede i 2000 i god tid før godkendelsen af loven om den nationale vandplan mindede de spanske myndigheder om deres forpligtelser i medfør af direktiverne om naturbeskyttelse og vurdering af indvirkningen på miljøet.

Den spanske vandplan er et omfattende og yderst detaljeret dokument. Kommissionen har foretaget en foreløbig vurdering heraf, og i juli 2001 skrev generaldirektøren for Miljø et brev til de spanske myndigheder for at få afklaret en række punkter i planen. Det er Kommissionens opfattelse, at de spanske myndigheder vil besvare denne skrivelse i meget nær fremtid. De samme myndigheder vil blive anmodet om at vurdere de potentielle miljøvirkninger af de enkelte projekter, som skal gennemføres inden for rammerne af planen. Følgelig bør man ved udformningen og planlægningen

af disse projekter sikre sig, at de er i overensstemmelse med fællesskabslovgivningen generelt og specielt med habitatdirektivet(1), fugledirektivet(2), VVM-direktivet(3) (85/337/EØF, som ændret ved Rådets direktiv 97/11/EF af 3. marts 1997(4) og vandrammedirektivet(5).

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

(2) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(3) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(4) EFT L 73 af 14.3.1997.

(5) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger.